Дызэкъуэтмэ–дылъэщщ
ЩэкIуэгъуэм и 4-м Налшык къалэ щагъэлъэпIащ Лъэпкъ зэкъуэтыныгъэм и махуэр. Абы теухуауэ Къэрал концерт гъэлъэгъуапIэм деж къыщызэрагъэпэща зэхуэсым цIыху мин бжыгъэхэр кърихьэлIат. Махуэшхуэр яублащ Урысей Федерацэм и бэракъыр утыкум кърахьэнымкIэ. КъБР-м и Iэтащхьэ КIуэкIуэ Юрий къызэхуэсахэм щехъуэхъум къыхигъэщащ:
— Урысейм зэгурыIуэу щопсэу лъэпкъ куэд. Аращ ди къэралышхуэр нэхъри дахэ, гъэщIэгъуэн зыщIыр. Ди гъащIэм нэхъ лъапIэ дыдэу хэтхэм ящыщщ зэкъуэтыныгъэмрэ зэкъуэшыныгъэмрэ. Дызэкъуэтмэ — дылъэщщ, абы щыхьэт техъуэ Iуэхугъуэ куэд ди нэгу щIэкIащ. Сынывохъуэхъу нобэрей махуэшхуэмкIэ.
Къэбэрдей-Балъкъэрым и профсоюзхэм я зэгухьэныгъэм и унафэщI Амщокъуэ ФатIимэт къыщыпсэлъам жиIащ ди адэжьхэр зэкъуэту, Урысей къэралыгъуэм хуэпэжу къызэрыгъуэгурыкIуар, абыхэм къытхузэранэкIа зэныбжьэгъугъэр нобэми хъумэн, гъэбыдэн зэрыхуейр.
— Мы зэманым ныкъусаныгъэрэ гукъеуэу щыIэм узэкъуэмытмэ, уапэлъэщынукъым. ДызэрыIыгъмэ, зыдужьынущ, дефIэкIуэнущ, — къыхигъэщащ Амщокъуэм.
Махуэшхуэм папщIэ къызэрагъэпэща концертым хэтащ республикэм и артистхэр.
Фырэ Анфисэ.
